Margrethe Vestager (RV), 2007-03-13:
Også Det Radikale Venstre støtter forslaget, om end vi måske er en lillebitte smule mere nærige med hurraordene.
Der ligger en fare i at begynde at udskille elever allerede i 6. klasse med henblik på, at de nok er nogle små pus, som det ikke vil gå godt.
Det er jo vel vidende, at der sker utrolig meget med børn, når de begynder at blive unge, og dermed skifter også deres perspektiver.
Derfor håber vi selvfølgelig meget, at de mennesker, som skal gøre det her lovforslag til virkelighed, vil gøre det ud fra det, der er lovforslagets intention, nemlig at støtte stadig flere unge i at vælge at gennemføre en ungdomsuddannelse.
Det er jo sådan set det enkle og udmærkede mål, og jeg synes ikke, vi har noget at lade hinanden høre i forhold til, at det er en målsætning, som vi allerede har arbejdet på i omkring 15 år.
Der er ingen tvivl om, at vi bruger rigtig, rigtig mange ressourcer på det, ikke kun økonomiske ressourcer, men også menneskelige ressourcer.
Og nogle af de menneskelige ressourcer er også tid: tid, som kan gå fra undervisningen, og tid, som kan gå fra andre forløb.
Derfor håber vi meget, at nogle af de her ting vil blive set i forhold til det, der i øvrigt foregår inden for skolens ramme, sådan at vejledningen og det at arbejde med sin fremtid ikke bliver noget, som opleves adskilt fra skolens øvrige aktiviteter.
Vi har længe ønsket os, at der blev lavet krav til vejledernes uddannelse.
Vi synes, det er helt afgørende, at der er en faglighed i forhold til det at vejlede unge netop for at kunne være loyal over for det, som jeg også oplever som en væsentlig værdi i det her lovforslag, nemlig at vejledningen skal være en vejledning af den unge, ikke en vejledning hen imod den, den eller den uddannelse, som er in på bjerget i øjeblikket.
Jeg synes også, det er vigtigt at fremhæve, at vejledningen skal foregå i et samspil med forældrene.
Uanset hvordan man vender og drejer det, så ved vi jo, at forældrene har en stor indflydelse på de unges valg af uddannelse, og derfor er der grund til at skabe sammenhæng for den unge i stedet for at skabe konflikt til forældrenes rådgivning af den unge.
Apropos det her med, at der bliver brugt mange penge og mange menneskelige ressourcer på vejledningen, synes Det Radikale Venstre, at det ville være hensigtsmæssigt at lave en forskningsmæssig opfølgning på nogle af de initiativer, vi sætter i værk nu, for at få en stadig bedre forståelse af, hvad der sker, når vi sætter den her type ting i værk.
Vi har lige fået et meget substantielt forskningsmæssigt bidrag til, hvor mange der ikke får en ungdomsuddannelse i dag, og hvad der er baggrunden for det.
Derfor er det jo også interessant for os at vide: Hvordan virker egentlig de ting, vi så sætter i værk i forhold til de unge, hvad angår både den målgruppe, som måske ikke har særlig meget behov for vejledningen, og især de unge, som ikke selv efterspørger vejledning, men som måske har det allerstørste behov for det.
Det har også noget med fagligheden at gøre, altså det at udvikle en faglighed, som gør, at man kan nå de unge, som har svært ved selv at efterspørge vejledning, og som har svært ved at overskue den enorme kompleksitet og den store fleksibilitet, som vi er med til at skabe også ved de to næste lovforslag, vi skal behandle.